Annonce

Lørdag aften sluttede festen på Danmarks Grimmeste Festival, og arrangørerne kunne for 12. år i træk melde om stor succes på Grimhøjgaard i udkanten af Brabrand.

»Jeg synes godt, vi endnu engang kan kalde det en succes uden at være selvfede. Det er et fantastisk stykke arbejde, de frivillige og alle folkene omkring festivalen har lavet, og alt er bare kørt, som det skulle,« siger arrangør Aage Stokholm.

Publikumskapaciteten er 5.000. Fredag var der stadig billetter til lørdagens program, men selv om mange blev solgt på dagen, nåede arrangørerne ikke at melde 'alt udsolgt'.

»Vi er tæt på udsolgt, men de mange regnfulde dage op til festival-start har nok fået en del til at tøve med at købe billetter, og har så valgt at springe over i år. Nu må de så vente et helt år til næste gang,« udtaler Aage Stokholm.

Størstedelen af gæsterne kommer fra Aarhus og København, men også publikum fra Odense og Aalborg samt enkelte fra Sverige og Tyskland var med.

Årets program talte 30 navne fra ind- og udland, blandt andre Flogging Molly (US), Cold Specks (CAN), Millencolin (S), Go Go Berlin, Bikstok, De Eneste To, Pede B og Blaue Blume, og arrangørerne har kun fået positive reaktioner på musikprogrammet.

»Den bedste måde at måle reaktionen på musikprogrammet er jo i virkeligheden foran scenen. Se glæden i folks ansigter, og se hvor mange lightere, der kommer i vejret, når der bliver spillet en stille sang. Det har været fantastisk at se, alle var glade og hyggede sig«.

Lidt malurt i bægeret kom lørdag eftermiddag, da en 18-årig mand forsøgte at nikke vagten en skalle. Først ramte han ham på skulderen, men trods to forsøg mere lykkedes det dog ikke at ramme, da vagten undveg.

»Det kan næsten ikke undgås, når du samler så mange mennesker, og der er alkohol indblandet. Der vil altid være nogen, der får en øl for meget og ikke kan styre en brandert. Men det var forbløffende få, da vagterne har været dygtige til at tale de fleste ned. Vi havde så en enkelt lille episode med en ung mand, men heldigvis ikke noget, jeg vil kalde rød alarm,« forklarer Aage Stokholm.

Som noget nyt introducerede festivalen i år KUBE - en scene med audiovisuel performance med elektroniske navne som Bjørn Svin, Mikkel Meyer og Rumpistol.